Η **Cadillac CTS** ήταν ένα μεσαίο πολυτελές αυτοκίνητο της κατηγορίας Ε, που κατασκευάστηκε από την αμερικανική αυτοκινητοβιομηχανία Cadillac σε 3 γενιές. Η πρώτη γενιά του μοντέλου παρουσιάστηκε τον Ιανουάριο του 2002 και επίσημα αντικατέστησε την Cadillac Catera. Τον Σεπτέμβριο του 2007 κυκλοφόρησε η δεύτερη γενιά της CTS, ενώ τον Μάρτιο του 2013 αποκαλύφθηκε η τρίτη γενιά της και μπήκε στη μαζική παραγωγή τον Σεπτέμβριο του ίδιου έτους. Τελικώς, η παραγωγή της CTS έληξε στις 1 Ιουλίου 2019, ενώ αντικαταστάθηκε από την Cadillac CT5, που κυκλοφόρησε στα τέλη του 2019.

Πρώτη γενιά
-----------

Το σαλόνι μιας Cadillac CTS πρώτης γενιάς, που κατασκευάστηκε για εξαγωγή στη Γερμανία.
Η πρώτη γενιά της CTS παρουσιάστηκε επίσημα στο Σαλόνι Αυτοκινήτου του Ντιτρόιτ τον Ιανουάριο του 2002 και κυκλοφόρησε στις ΗΠΑ την άνοιξη του 2002, ενώ στην Ευρώπη έφτασε στις αρχές του 2003. Ήταν ο επίσημος διάδοχος της Cadillac Catera, που είχε αποσυρθεί από την παραγωγή το 2001. Επίσης, η CTS είχε αλλάξει και πλατφόρμα, καθώς βασιζόταν πλέον στην GM Sigma platform, που ήταν επίσης πισωκίνητη. Μάλιστα ήταν και η πρώτη Cadillac με προαιρετικό μηχανικό κιβώτιο 14 χρόνια μετά τη διακοπή της εμπορικά ανεπιτυχούς Cimarron το 1988. Όλες οι CTS έφεραν ανεξάρτητη ανάρτηση και στους 4 τροχούς.

Αντίθετα με την προκάτοχο Catera, η CTS διατέθηκε επίσημα και στα κράτη της Ευρώπης, μεταξύ των οποίων και στην Ελλάδα.

### Ονομασία

Το μοντέλο πήρε το όνομά του από το ακρωνύμιο **C**atera **T**ouring **S**edan, εγκαινιάζοντας έτσι μια νέα ονοματολογία στην εταιρεία. Το καινούριο σύστημα ακολούθησε το 2004 η Cadillac STS, που ονομάστηκε έτσι από την ισχυρότερη έκδοση της προκατόχου Cadillac Seville, την Seville STS (**S**eville **T**ouring **S**edan), και το 2005 η Cadillac DTS, που αντικατέστησε την Cadillac DeVille και πήρε το όνομα της ισχυρότερης έκδοσης της προκατόχου, της DeVille DTS (**D**eVille **T**ouring **S**edan). Αρχικά είχε κατασκευαστεί και ένα πρωτότυπο CTS πρώτης γενιάς εκδοχής station wagon, αλλά τελικώς δεν έφτασε ποτέ στην παραγωγή.

### Αισθητική

Η αρχική CTS ήταν και το πρώτο μοντέλο μαζικής παραγωγής που εισήγαγε την νέα σχεδιαστική φιλοσοφία της Cadillac για τον 21-ο αιώνα, που ονομάζεται από την εταιρεία «Αrt and Science» (Τέχνη και Επιστήμη). Η σχεδιαστική αυτή ταυτότητα, ιδιαίτερα στα εμπρός και πίσω φώτα, που άλλαξαν ριζικά και έγιναν εντελώς κάθετα και με έντονες ακμές, ξεκίνησε από το πρωτότυπο αυτοκίνητο (concept car) Cadillac Evoq του 1999. Μέσα σε λίγα έτη, υιοθετήθηκε από όλα τα μοντέλα της εταιρείας και διατηρείται έως σήμερα.

### Κινητήρες

Αρχικά έφερε ένα μηχανικό σύνολο 3.2 λίτρων V6, ισχύος 220 hp (164 kW). Το 2004, εισήχθη ένας νέος κινητήρας 3.6 λίτρων V6, με σύστημα μεταβλητού χρονισμού βαλβίδων, ισχύ 255 hp (190 kW) και ροπή 342 N·m (252 lb·ft). Κατά την έναρξη της σεζόν του 2005, ο κινητήρας 3.2 λίτρων διακόπηκε οριστικά και αντικαταστάθηκε από μια μικρότερη εκδοχή του 3.6 λίτρων V6, με κυβισμό 2.8 λίτρων, ισχύ 215 hp (158 kW) και επίσης V6. Στην ευρωπαϊκή αγορά, είχε προσφερθεί και μια εισαγωγική έκδοση με τον 6-κύλινδρο κινητήρα 2.6 λίτρων του Opel Omega, ισχύος 181 hp (133 kW), αλλά το 2005 αντικαταστάθηκε και αυτός από τον 2.8 λίτρων V6 των 215 hp.

Cadillac CTS πρώτης γενιάς, στη Σαγκάη, Κίνα.
Τα πρώτα χρόνια, όλοι οι κινητήρες της Cadillac CTS μπορούσαν να παραγγελθούν με 5-τάχυτο μηχανικό κιβώτιο ή με 5-τάχυτο αυτόματο και μάλιστα η CTS εισήγαγε το πρώτο 5-τάχυτο αυτόματο κιβώτιο στην ιστορία της Cadillac (έως την εισαγωγή της Cadillac STS, το 2004, όλα τα άλλα μοντέλα της εταιρείας έφεραν 4-τάχυτα αυτόματα). Από τη σεζόν του 2005, το 5-τάχυτο χειροκίνητο κιβώτιο αντικαταστάθηκε από ένα πολύ πιο σύγχρονο 6-τάχυτο μηχανικό, που αξιοποίησε καλύτερα τις ισχυρές ιπποδυνάμεις των κινητήρων της CTS, βελτιώνοντας έτσι τις επιδόσεις και την οικονομία καυσίμων.

Μέσα στο 2004, προστέθηκε η έκδοση υψηλών επιδόσεων CTS-V, με κινητήρα V8, ισχύος 400 hp (294 kW) και με 6-τάχυτο μηχανικό κιβώτιο Tremec T-56. Ο κυβισμός της ήταν αρχικά 5.7 λίτρα και από το 2006 έφτασε τα 6.0 λίτρα. Το 2006, επίσης, άρχισε να εξάγεται και στην Ευρώπη. Η Cadillac CTS-V, μαζί με την Cadillac STS-V του 2005 - 2010, η οποία είχε κινητήρα 4.4 λίτρων V8, ισχύος 345 kW (469 hp) και 6-τάχυτο αυτόματο κιβώτιο, είχαν ως βασικό αντίπαλο τη BMW M5.

Δεύτερη γενιά
-------------

Η δεύτερη γενιά της CTS παρουσιάστηκε επίσημα στο Διεθνές Σαλόνι Αυτοκινήτου του Ντιτρόιτ τον Ιανουάριο του 2007 και η διάθεσή της στις ΗΠΑ ξεκίνησε μέσα στο Σεπτέμβριο, για τη σεζόν (model year) του 2008.

### Βασικά στοιχεία

Το σαλόνι μιας δεξιοτίμονης Cadillac CTS sedan του 2008, στην Αυστραλία.
Μολονότι η νέα CTS συνέχισε την σχεδιαστική φιλοσοφία της Cadillac «Αrt and Science», ωστόσο είχε μια σαφώς πιο δυναμική αισθητική, με εμφανείς επιδράσεις από το πρωτότυπο μοντέλο Cadillac Sixteen του 2003, τόσο εξωτερικά όσο και στο σαλόνι. Επίσης, είχε κερδίσει σημαντικά σε μήκος και σε πλάτος ως προς την πρώτη γενιά, αν και το μεταξόνιο παρέμεινε αμετάβλητο.

Το 2008, για ένα μικρό διάστημα, η δεξιοτίμονη εκδοχή της CTS έγινε το μοντέλο που εισήγαγε εκ νέου την Cadillac στην Αυστραλία και στη Νέα Ζηλανδία. Ωστόσο, λόγω των επιπτώσεων της παγκόσμιας οικονομικής κρίσης που ξέσπασε στα τέλη του έτους, η CTS σύντομα αποσύρθηκε από τα κράτη αυτά.

### Κινητήρες

Η βασική έκδοση έφερε έναν βενζινοκινητήρα 3.0 λίτρων V6, με σύστημα μεταβλητού χρονισμού βαλβίδων, ισχύ 270 hp (201 kW) και ροπή 342 N·m (252 lb·ft). Παράλληλα, προσφερόταν και ένας εντελώς νέος βενζινοκινητήρας 3.6 λίτρων V6 άμεσου ψεκασμού και επίσης με μεταβλητό χρονισμό βαλβίδων, ισχύος 318 hp (237 kW) και με ροπή 371 N·m (274 lb·ft).

Στη δεύτερη γενιά της CTS, το 6-τάχυτο μηχανικό κιβώτιο έγινε εξ αρχής στάνταρ, με το 6-τάχυτο αυτόματο κιβώτιο Hydra-matic 6L50 της General Motors να προσφέρεται έξτρα σε όλες τις εκδόσεις. Και στους δύο κινητήρες, όταν επιλεγόταν το αυτόματο κιβώτιο, μπορούσε να παραγγελθεί 4-κίνηση, για πρώτη φορά στην ιστορία της CTS. Επιπλέον, όλες οι βελτιώσεις στην ανάρτηση, στα φρένα και στο σύστημα διεύθυνσης της CTS-V πρώτης γενιάς, ενσωματώθηκαν σε όλες τις εκδόσεις της CTS δεύτερης γενιάς.

Η κορυφαία έκδοση υψηλών επιδόσεων CTS-V, έλαβε μια μικρή αύξηση του κυβισμού στη δεύτερη γενιά. Ο κινητήρας της ήταν 6.2 λίτρων V8 και κέρδισε σημαντικά σε ισχύ, φτάνοντας τα 556 hp, ενώ συνδυαζόταν με το 6-τάχυτο αυτόματο κιβώτιο 6L90, που είχε ρυθμιστεί για την καλύτερη δυνατή εκμετάλλευση της ισχύος. Όλα αυτά, της προσέφεραν επιτάχυνση 0 - 100 km/h στα 5 δευτερόλεπτα και 0 - 200 km/h στα 10 δευτερόλεπτα, ενώ η τελική ταχύτητα ξεπέρασε τα 300 χιλιόμετρα την ώρα / 186 μίλια την ώρα. Ο αεροδυναμικός συντελεστής Cd της CTS-V δεύτερης γενιάς ήταν 0,355 και στις άλλες εκδόσεις 0,33.

### Εκδοχές αμαξώματος

Αντίθετα με την πρώτη γενιά της CTS, που είχε διατεθεί αποκλειστικά ως 4-πορτο σεντάν 3 όγκων, στη δεύτερη γενιά, εκτός του sedan, προστέθηκε και μια 5-πορτη εκδοχή station wagon από το 2009 και ένα ιδιαίτερα ελκυστικό 2-πορτο coupé το 2010, με άκρως επιθετική εμφάνιση. Ειδικότερα η έκδοση κουπέ, θεωρήθηκε και ως έμμεσος διάδοχος της Cadillac Eldorado, η παραγωγή της οποίας είχε λήξει στις 22 Απριλίου 2002, χωρίς να υπάρξει τότε άμεσος αντικαταστάτης.

### Ανανέωση του 2012

Cadillac CTS sedan, τον Ιανουάριο του 2012.
Το φθινόπωρο του 2011, έγινε μια ελαφρά ανανέωση στην εξωτερική αισθητική, με εμφανέστερη διαφορά την νέα μπροστινή γρίλια, που απέκτησε και υλικά υψηλότερης ποιότητας, συν μερικές ακόμα κοσμητικές αλλαγές στο μοντέλο. Ταυτόχρονα, έλαβε χώρα μια αύξηση της ισχύος του κινητήρα των 3.6 λίτρων, που έφτασε τους 318 hp, και βελτιώσεις στον εξοπλισμό και γενικότερα στο τεχνολογικό υπόβαθρο. Η βελτιωμένη CTS κυκλοφόρησε ως μοντέλο 2012.

Τρίτη γενιά
-----------

Η τρίτη γενιά της CTS αποκαλύφθηκε στις 26 Μαρτίου 2013 και μπήκε στη μαζική παραγωγή στις 16 Σεπτεμβρίου, με τις πρώτες πωλήσεις να ξεκινούν στις ΗΠΑ τον Οκτώβριο του 2003, για τη σεζόν (model year) του 2014, ενώ στα κράτη της Ευρώπης άρχισε να εξάγεται από τις αρχές του 2014. Η τρίτη γενιά του μοντέλου διατέθηκε αποκλειστικά ως 4-πορτο σεντάν 3 όγκων, όπως είχε συμβεί και με την πρώτη γενιά της CTS.

### Διακρίσεις

Το σαλόνι μιας Cadillac CTS Elegance τρίτης γενιάς.
Το μοντέλο απέσπασε θετικές κριτικές από τον Τύπο αυτοκινήτου και μάλιστα κέρδισε τον τίτλο Car of the Year (Αυτοκίνητο της Χρονιάς) του αμερικανικού περιοδικού Motor Trend για το 2014, ενώ το ίδιο έτος ήταν και μέσα στην κορυφαία λίστα 10 Best list του αμερικανικού περιοδικού Car and Driver. Επίσης, το2014 η CTS 3ης γενιάς αναδείχθηκε νούμερο 1 ανάμεσα σε όλα τα Upscale Midsize Cars σύμφωνα με το *U.S. News & World Report*. Ωστόσο, λόγω της αρκετά υψηλότερης τιμής του από τον προκάτοχο, η υποδοχή του κοινού ήταν μάλλον χλιαρή και αυτό σύντομα ώθησε την Cadillac να προβεί σε σημαντικές εκπτώσεις στις τιμές πώλησης, ξεκινώντας από τη σεζόν του 2015, αν και οι πωλήσεις συνέχισαν να είναι πτωτικές.

### Κινητήρες

Cadillac CTS-V τρίτης γενιάς του 2019 στο Σαλόνι Αυτοκινήτου στο Μόντρεαλ του Καναδά τον Ιανουάριο του 2019.
Κατά την εισαγωγή της, η Cadillac CTS προσφερόταν με τον 4-κύλινδρο κινητήρα 2.0 λίτρων turbo και με τον V6 των 3.6 λίτρων, και οι δύο από την Cadillac ATS, καθώς και με έναν εντελώς νέο V6 κινητήρα 3.6 λίτρων turbo, ισχύος 420 hp (313 kW) και ροπής 583 N·m (430 lb·ft).

Από τον Οκτώβριο του 2015, προστέθηκε και η κορυφαία έκδοση CTS-V με τον κινητήρα LT4 της Chevrolet Corvette C7, κυβισμού 6.2 λίτρων V8, ισχύος 640 hp (480 kW) και ροπής 855 N·m στις 3.600 στροφές το λεπτό. Η επιτάχυνση 0 - 100 km/h έρχεται σε μόλις 3,7 δευτερόλεπτα και η τελική ταχύτητα είναι 200 μίλια την ώρα / 322 χιλιόμετρα την ώρα.

Πωλήσεις
--------

Παρακάτω παρουσιάζονται οι ετήσιες πωλήσεις στις ΗΠΑ. Στον πίνακα φαίνονται οι υψηλές πωλήσεις της πρώτης και της δεύτερης γενιάς, με εξαίρεση την προσωρινή κατακόρυφη πτώση του 2009 λόγω της παγκόσμιας οικονομικής κρίσης και των επιπτώσεων που είχε τότε στην αμερικανική αυτοκινητοβιομηχανία, και οι μέτριες πωλήσεις της τρίτης γενιάς. Οι χρονολογίες δίνονται σε ημερολογιακά έτη και όχι σε σεζόν (model years):

| Έτος | Πωλήσειςστις ΗΠΑ |
| --- | --- |
| 2002 | 37.976 |
| 2003 | 49.392 |
| 2004 | 57.211 |
| 2005 | 61.512 |
| 2006 | 54.846 |
| 2007 | 57.029 |
| 2008 | 58.774 |
| 2009 | 38.817 |
| 2010 | 45.656 |
| 2011 | 55.042 |
| 2012 | 46.979 |
| 2013 | 32.343 |
| 2014 | 31.115 |
| 2015 | 19.485 |
| 2016 | 15.911 |
| 2017 | 10.344 |
| 2018 | 11.219 |
| 2019 | 6.965 |

Αντιθέτως στην Ευρώπη, όπου και κυκλοφόρησε στις αρχές του 2003, δεν γνώρισε καμία απήχηση και από την πρώτη γενιά ελάχιστα αντίτυπα κυκλοφόρησαν, ενώ στη δεύτερη και στην τρίτη γενιά ο αριθμός των πωλήσεων κατέρρευσε σε εντελώς μηδαμινά επίπεδα. Ενδεικτικώς, παρουσιάζονται οι ετήσιες πωλήσεις στη Γαλλία:

| Έτος | Πωλήσεις |
| --- | --- |
| 2003 | 44 |
| 2004 | 71 |
| 2005 | 31 |
| 2006 | 11 |
| 2007 | 10 |
| 2008 | 29 |
| 2009 | 4 |
| 2010 | 9 |
| 2011 | 6 |
| 2012 | 6 |
| 2013 | 6 |
| 2014 | 7 |
| 2015 | 1 |
| 2016 | 7 |
| 2017 | 4 |
| 2018 | 1 |
| 2019 | 0 |
| Σύνολο | 247 |

Επίσης στη Γερμανία, συνολικά 1.212 αντίτυπα της CTS πωλήθηκαν ως καινούριες από το 2003, όταν και κυκλοφόρησε για πρώτη φορά, έως και τη λήξη του 2018. Το μέγιστο νούμερο σημειώθηκε το 2004, το πρώτο πλήρες έτος που διατέθηκε στη χώρα, με 243 αντίτυπα, ενώ το έτος έναρξης των πωλήσεων, το 2003, πωλήθηκαν 150 αντίτυπα. Σε όλα τα μετέπειτα χρόνια, ωστόσο, οι ετήσιες πωλήσεις ήταν πάντα σε διψήφια νούμερα, δηλαδή κάτω από 100 αντίτυπα, και συχνά από 25 έως 50 ετησίως, και μάλιστα τα περισσότερα ήταν από εμπορικούς ιδιοκτήτες. Για παράδειγμα, το 2012 ταξινομήθηκαν μόλις 48 αντίτυπα της CTS δεύτερης γενιάς και από αυτά τα 38 ήταν από εμπορικούς (του δικτύου των αντιπροσωπειών) ιδιοκτήτες.

Αναφορές
--------

1. ↑  cadillacsociety.com/2019/07/01/ The Cadillac CTS sedan is now officially discontinued.
2. ↑  Newbury, Stepehn (2002). The car design yearbook 1. Merrell Publishers Limited. ISBN 1-85894-190-3.
3. ↑  Flores, Dan (22 Απριλίου 2002). «Cadillac Commemorates the End of an Era as the Last Eldorado Rolls Off the Assembly Line». *Press release*. General Motors Media Online. Ανακτήθηκε στις 12 Αυγούστου 2007.
4. ↑  Valdes-Dapena, Peter (7 Νοεμβρίου 2013). «Cadillac CTS Named Motor Trend Car of the Year». *CNN Money*. Cable News Network. Αρχειοθετήθηκε από το πρωτότυπο στις 7 Νοεμβρίου 2013. Ανακτήθηκε στις 7 Νοεμβρίου 2013. The redesigned Cadillac CTS has been named Car of the Year by Motor Trend magazine, a top industry honor.
5. ↑  Evans, Scott (January 2014). «A Car for All Seasons: Motor Trend Car of the Year 2014: Cadillac CTS». *Motor Trend* (Source Interlink Media) **66** (1): 70–75. Αρχειοθετήθηκε από το πρωτότυπο στις 2013-11-07.. Ανακτήθηκε στις 2013-11-07. *«The CTS' intended function was to take the fight to BMW, Mercedes-Benz, and Audi – and win. And it has.»*.
6. ↑  Quiroga, Tony (January 2014). «Chassis Masters: 2014 Chevrolet Corvette Stingray / Cadillac CTS». *Car and Driver* (Hearst Communications) **59** (7): 46–50. ISSN 0008-6002. OCLC 38224673. Αρχειοθετήθηκε από το πρωτότυπο στις 2013-12-08.. Ανακτήθηκε στις 2013-12-07. *«...GM has achieved a rare numerical feat: two cars on our 10Best list.»*.
7. ↑  «Best Upscale Midsize Cars Rankings | U.S. News Best Cars». Usnews.rankingsandreviews.com. Αρχειοθετήθηκε από το πρωτότυπο στις 8 Απριλίου 2015. Ανακτήθηκε στις 14 Ιουνίου 2016.
8. ↑  «December 2010 Sales: General Motors - Cheers & Gears Forums». Cheersandgears.com. Ανακτήθηκε στις 4 Ιανουαρίου 2011.
9. ↑  «December 2011 Sales: General Motors - Cheers & Gears Forums». Cheersandgears.com. Ανακτήθηκε στις 4 Ιανουαρίου 2012.
10. ↑  «GM's U.S. Sales up 5 percent in December». media.gm.com.
11. ↑  «GM U.S. Deliveries for December 2013» (PDF). General Motors. 3 Ιανουαρίου 2014. Ανακτήθηκε στις 6 Ιανουαρίου 2014.
12. ↑  «GM Deliveries up 19 percent in Blockbuster December». 2015-01-05.
13. ↑  GM U.S. Deliveries for 2015
14. ↑  «Chevrolet and GM Lead U.S. Retail Sales and Share Gains for 2016». Media.gm.com. 4 Ιανουαρίου 2017. Ανακτήθηκε στις 4 Ιανουαρίου 2017.
15. ↑
16. ↑
17. ↑  «GM Sells More Than 1 Million Crossovers Again in 2019, and Over 1 Million Full-Size Trucks». 3 Ιανουαρίου 2020.
18. ↑  Action Auto Moto HS no 44, 48, 52, 56, 60 et 64: Les 3000 voitures du monde Édition 2005, 2006, 2007, 2008, 2009 et 2010.
19. ↑  Πηγή: Kraftfahrt-Bundesamt (Ομοσπονδιακή Αρχή Οδικών Μεταφορών και Αυτοκινήτων της Γερμανίας).

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Cadillac CTS** |

* Η επίσημη Αμερικανική ιστοσελίδα της Cadillac CTS
* 2003-2007 Cadillac CTS review
* 2008-2012 Cadillac CTS review

|  |  |  |  |  |  |  |  |
| --- | --- | --- | --- | --- | --- | --- | --- |
| 

| π • σ • ε
Cadillac, General Motors |
| --- |
|  |
| Σημερινά μοντέλα: | 
* CT4
* CT5
* CT6
* XT4
* XT5
* XT6
* Escalade
* Escalade ESV
* GT4
* Lyriq
* XT4
* XT5
* XT6
 |
|  |
| Παλαιότερα Μοντέλα: | 
* A
* B
* D
* F
* G
* H
* K
* L
* M
* S
* T
* 30
* 51
* 53
* 55
* 57
* 59
* 61
* V-63
* 314
* 341
* 353
* 355
* 370
* 452
* 10
* 20
* 30
* 40
* 60
* 60 Special
* 61
* 62
* 63
* 65
* 67
* 70
* 72
* 75
* 80
* 85
* 90
* Allanté
* ATS
* BLS
* Brougham
* Calais
* Catera
* Cimarron
* Commercial Chassis
* CTS
* CTS-V
* Coupe DeVille
* DeVille
* DTS
* Eldorado
* Eldorado Biarritz
* Eldorado Brougham
* ELR
* Escalade EXT
* Fleetwood
* Fleetwood Brougham
* Presidential State Car (2005)
* Runabout
* Seville
* STS
* STS-V
* SRX
* Tonneau
* XLR
* XLR-V
* XTS
 |

 |